ET Euroopa Liidu Teataja C 89/62

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase registreerimistaotluse avaldamine

2014/C 89/10

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„TORRONE DI BAGNARA”

EÜ nr: IT-PGI-0005-01101-27.03.2013

KGT ( X ) KPN ( )

1. Nimetus

„Torrone di Bagnara”

2. Liimesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 2.4. Leib, valikpagaritooted, koogid, kondiitritooted, küpsised ja muud pagaritooted

3.2. Toote kirjeldus, mida punktis 1 esitatud nimetus tähistab

Nimetusega „Torrone di Bagnara” tähistatakse üksnes toodet, mis on saadud mee, suhkru, koorimata röstitud mandlite ning pulbristatud kaneeli ja nelgi töötlemise ja kuumtöötlemise tulemusena ning mis on kaetud kristallsuhkru teradega või magustamata kakaopulbrist valmistatud kattega.

Kattekihist olenevalt on tootel „Torrone di Bagnara” kaks varianti:

Martiniana (kaetud kristallsuhkru teradega);

Torrefatto glassato (magustamata kakaopulbrist valmistatud kate)

Turule laskmisel on tootel „Torrone di Bagnara” allpool kirjeldatud füüsikalised ja organoleptilised omadused.

Kuju: ümardatud servadega rööptahukas.

Mõõdud:

pikkus: 4–12 cm;

laius: 1,5–2,5 cm;

kõrgus: 1,5–2,5 cm;

kaal: 14–35 grammi.

Välimus: Martiniana variandi puhul on tootel pruunikat tooni (nn mungarüü ehk manto di monaco varjundiga) kare pind, mis on kaetud kristallsuhkruga; Torrone glassato variandi puhul on toote välispind tumepruun, läikiv ja sile tänu suhkrust ja kakaopulbrist valmistatud kattekihile.

Sisu välimus: pruuni värvusega sisus on võrdselt jaotunud mandlid.

Konsistents: krõbe ja rabe.

Maitse: hammustamisel tundub maius rabeda ja krõbedana tänu sobivaima röstimisastmega mandlitele ja kõrgel temperatuuril valminud suhkrumassile. Suulael tasakaalustab toote magusust röstitud mandlite maitse ning kergelt vürtsika järelmaiguga puhtalt karamelline bukett, millele Torrefatto glassato variandi puhul lisandub magustamata kakaopulbri maitse.

3.3. Tooraine (üksnes töödeldud toodete puhul)

Maiustuse „Torrone di Bagnara” valmistamisel tuleb kasutada allpool esitatud koostisosi.

Kohustuslikud koostisosad

Torrone-massi koostisosad

— peeneteralisest suhkrust ning apelsiniõitemeest, selgest õiemeest või magusristikumeest valmistatud suhkrumass;

— magusad koorimata mandlid;

— kaneeli- ja nelgipulber.

Katte koostisosad

— Martiniana variandi puhul: peeneteraline suhkur glasuuri jaoks, kristallsuhkur toodet katva terasuhkru kihi jaoks;

— Torrefatto Glassato variandi puhul: glasuuri jaoks peeneteraline suhkur, mis on võimaluse korral osaliselt asendatud suhkru-fondant'iga, magustamata kakaopulber, mille kakaovõisisaldus on 22–24 %.

Kummagi variandi valikulised koostisained

Munavalge või ovoalbumiin, vanilliin, tsitruseliste eeterlikud õlid, abiaine suhkrusiirupi saamiseks.

Toode ei sisalda värv- ega säilitusaineid.

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Kõik toote „Torrone di Bagnara” koostisosade töötlemise ja kuumtöötlemise etapid toimuvad määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta.

Toodet „Torrone di Bagnara” turustatakse ühte või mitut toodet sisaldavates pakendites. Toote kvaliteedi säilitamiseks tuleb see pakendada kuni nelja tunni jooksul pärast jahutamist. Sellega välditakse võimalikku saastumist bakteritega ja tagatakse, et toode ei ima ümbritsevast keskkonnast niiskust, mille tõttu võiks see säilitamise ajal hallitama hakata või kiirest liiga pehmeks muutuda, millel omakorda oleks kahjulik mõju nii toote välimusele (glasuuri lagunemine või toote välispinna pragunemine) kui ka sisu tekstuurile (toode kaotaks krõbeduse). Selles etapis tuleb muu hulgas vältida toote vahepealset käsitsemist, muidu võib toote pind kaotada läike (Torrefatto glassato puhul) või osa suhkrukattest (Martiniana puhul).

3.7. Erieeskirjad märgistamise kohta

Ühekaupa pakendatud toote „Torrone di Bagnara” pakkematerjalile peab olema märgitud “Torrone di Bagnara”, “Indicazione Geografica Protetta” („Kaitstud geograafiline tähis”) (lühendi IGP (KGT) võib juurde lisada), ja/või liidu sümbol ning allpool esitatud toote logo.

Juhul kui „Torrone di Bagnara” on müügiks pakendatud mitmekaupa, näiteks mitut ühekaupa pakendatud toodet sisaldavas karbis või alusel, tuleb eespool kirjeldatud tähised ja sümbolid kanda nii üldpakendile (alusele või karbile) ning igale toote üksikpakendile.

On keelatud lisada kirjeldusi, mis ei ole selgesõnaliselt ette nähtud.

Siiski on lubatud kasutada ühte kahest toote kattele viitavast täiendavast nimetusest (Martiniana või Torrone glassato) ning viiteid, sh ajaloolisi viiteid kaubamärkidele, tingimusel, et need ei eksita tarbijaid, ning muid tõeseid ja tõestatavaid viiteid, mis on lubatud ELi, riigi või piirkonna õigusaktidega.

Toote logo ülaservas on üherealine kiri „Torrone di Bagnara”; logo keskel on Rocca di Bagnara kindluse stiliseeritud kujutis ning selle all on ühe kaarja joonega kujutatud merineitsi.

4. Geograafilise Piirkonna Täpne Määratlus

Toote „Torrone di Bagnara” geograafiline tootmispiirkond hõlmab kogu Bagnara Calabra kommuuni haldusterritooriumi Reggio Calabria provintsis.

5. Seos geograafilise piirkonnaga

5.1. Geograafilise piirkonna eripära

Geograafiline piirkond kujutab endast mereäärset linnakest kõrge ja järsu kaljuseina külje all, mis ei ole kunagi võimaldanud muud põllumajanduslikku tegevust kui mõne üksiku viinapuurea kasvatamist astangutel, samuti on olnud raskendatud kaubavahetus sisemaaga. Bagnara majandusliku arengu keskmeks on seega alati olnud meretransport, mis on võimaldanud turustada kohalikku traditsioonilist toodangut. Kõnealust kohalikku toodangut vahetati tihti suhkru ja vürtside vastu, mille kättesaadavus tõi kaasa vürtspoodide rajamise 19. sajandi esimesel poolel. Vürtspoed olid maiustuse „Torrone di Bagnara” tootmisega tegelevate tänapäevaste tööstus- ja käsitööettevõtete eellased ning lõid linnas soodsa tegevuskeskkonna oskustöölistele, kellel veel tänapäevalgi on silmapaistvad eriteadmised koostisosade ja tootmismeetodite valdkonnas.

5.2. Toote eripära

Toodet „Torrone di Bagnara” müüakse kahes variandis - Martiniana ja Torrefatto glassato – ning selle ajalooliselt väljakujunenud tootmispiirkond on Bagnara kommuun. Nimetuse „Torrone di Bagnara” omaksvõtmisele tarbijate seas on aidanud kaasa tootele omane rabe ja krõbe tekstuur. See omadus tuleneb toote traditsioonilisest kuumtöötlemisest lahtise tule kohal kõrgel temperatuuril. See ei ole mandlimaiustuste tavapärane valmistusviis, sest enamasti küpsetatakse neid veevannis madalamatel temperatuuridel. See tootmisviis tingib ka muud toote erilised organoleptilised omadused nagu sisu pruuni värvuse ja karamellise maitsebuketi suulael. Veel üks tootele „Torrone di Bagnara” iseloomulik joon on koostisosadesse segatud vürtsid, mis on asjaomase geograafilise piirkonna ajalooline pärand ning mis rikastab ja eristab „Torrone di Bagnara” maitset.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Aja jooksul on maiustus „Torrone di Bagnara” saavutanud laialdase tunnustuse. Juba 1846. aastal mainiti maiustust „Torrone di Bagnara” kui üht erilist toodet, mille valmistamisega tegeleb endiselt aktiivne maiustustetootjate perekond, kellest sai sajandi lõpus Savoia kuningakoja varustaja. Kogu 19. sajandi jooksul kinnitab suur hulk dokumente intensiivset tootmistegevust ja samavõrra intensiivset toote vedu. 1885. aastal kinnitas kirjanik N. Marcone: „Bagnara mandlimaiustused on reisinud ümber maailma ja on selle au kindalt ära teeninud” („Un viaggio in Calabria. Impressioni e ricordi”). Maiustuse „Torrone di Bagnarat” hea kuulsus püsis ka kogu 20. sajandi vältel. 1983. aastal kirjutas kanoonik A. Giuffrè oma teoses „Bagnara ajalugu”: „Selle maiustuse (torrone) eripära … on teinud Bagnara nime kuulsaks”.

Lisaks on kohalikes ajalehtedes, gastronoomilistes teatmikes ja ajakirjades mainitud maiustust „Torrone di Bagnara” kui määratletud geograafilise piirkonna tüüpilist toodet. 14. detsembri 1995. aasta ajalehes Gazzetta del sud ilmunud artiklis „Le tante vie del torrone” määratletakse Bagnara kommuuni niinimetatud torrone-marsruudi alguspunktina ning nimetatakse mõningate juba pikka aega maiustust „Torrone di Bagnara” tootnud perekondade nimesid. Käsiraamatu „Atlante dei prodotti tipici dei Parchi Italiani” (2002, lk 215) Calabria maiustusi käsitlevas osas märgitakse, et Bagnara Calabra on kuulus torrone-valmistamise iidse traditsiooni poolest ning esitatakse teavet selle variantide ja kasutatud koostisosade kohta. Väljaandes „Calabria sapori di una terra antica – le specialità enogastronomiche regionali d’eccellenza ed i prodotti tipici di qualità” (2004, Ed. Regione Calabria, lk 11) nimetatakse toodet „Torrone di Bagnara” Calabria tüüpiliseks maiustuseks. Selle seose tugevdamiseks ja toote kuulsuse kinnistamiseks peetakse iga aasta novembri lõpus traditsioonilist pidu „Festa del Torrone”.

Ajaloolised ja kultuurilised aspektid

Teise Maailmasõja järgsel ajal tekkis tänu väikeettevõtete õitsengule tõeline maiustuse „Torrone di Bagnara” tootmispiirkond, millesse kuuluvaid ettevõtjaid iseloomustas eriline majanduslik elujõulisus. Tänu sellele on aastate jooksul neil olnud võimalik omandada eritehnikat ning arendada ja säilitada põlvest põlve edasi kantavaid ning mujal tundmatuid teadmisi ja oskusi, mis on olnud vajalikud nii koostisosade töötlemiseks kui ka toote mõlema variandi - Martiniana ja Torrefatto Glassato – müügiks esitlemiseks.

Kohalik erialaterminoloogia sisaldab ikka veel žargooni, mis viib meid ajas tagasi vanade tootmistraditsioonide juurde, nt manto di monaco („mungarüü”) torrone värvi kirjeldamiseks, cotta, mis sedapuhku tähistab alles kuuma ja vormimata torrone-massi, ning torroniera ehk meisterkondiitrite kasutatav spetsiaalne nõu.

Viide spetsifikaadi avaldamisele

(Määruse (EÜ) nr 510/2006 (3) artikli 5 lõige 7)

Spetsifikaadi terviktekst on kättesaadav järgmisel veebisaidil:

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllu-, toidu- ja metsamajandusministeeriumi veebisaidil (http://www.politicheagricole.it), klõpsates „Qualità e sicurezza” („Kvaliteet ja ohutus”, ekraanil ülal paremal) ning seejärel „Disciplinari di Produzione all’esame dell’UE” („ELi läbivaatuseks esitatud spetsifikaadid”).

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealust märkust 2.